
Építőipart támogató online szolgáltatás

A dolgozatban bemutattuk az online építőipari szolgáltatások piacát, illetve az általunk kitalált, és részben már meg is valósított új weboldal és ehhez szorosan kapcsolódó program marketing tervét.
A számítástechnika, mint tudomány fejlődésével megjelentek az egyéb iparágakat támogató informatikai technológiák. Az Internet megjelenésével marketing lehetőségek tárháza nyílt meg a hirdetők előtt. Napjainkban számos az építőiparral kapcsolatos információt találhatunk az Interneten, például a hirdetéseket mondhatni egyszerűen megtalálhatjuk. Ennek oka, hogy a hirdetőfelületet üzemeltető cégek, megtesznek mindent azért, hogy honlapjuk a leglátogatottabb legyen, illetve a lehető legnagyobb forgalmat bonyolítsa le. Az információkról ezt már nem mondhatjuk el. Számos helyen találhatunk leírásokat, tapasztalatokat az Interneten, de összegezet, jól használható felület nem igazán van.
A piaci felmérésünk azt mutatja, hogy a megkérdezettek 55% használna valamilyen tervező szoftvert, számítógépes programot munkájához. Ez az arány átvetítve az általunk megkeresett Magyarországon regisztrált villany- és gázszerelőkre 4856 személyt jelent. Várhatóan 1,5%-uk vásárolja meg az első értékesítési évben a licence-t, így 72 felhasználó prognosztizálható az első évben.
A potenciális vásárlók köre még tartalmazza a nem regisztrált szerelőket (víz, fűtés, gáz, villany, alternatív energia) építőipari szakemberek, és azon kivitelezőket, akik már használnak valamilyen szoftvert munkájukhoz. A további évek folyamán számuk folyamatos növekedése várható.
A versenytársak, a piac alakulása, és a jelen gazdasági helyzet szempontjából van helye a termékünknek a piacon, hiszen a maga nemében egy egyedülálló termékről beszélünk, mely a mai felgyorsult világban könnyen eladható lesz.
Mi szeretnénk a termékünket bevezetni egy széleskörű piacra, ahol a fejlesztésünk sok kisebb részével versenyző termék található, de olyan terméket még nem ismerünk, ami egy az egyben tudná azt nyújtani a célcsoportjaink számára, mint amit mi.
Természetesen, ha elsietjük a tervezett lépéseket, vagy alábecsüljük a többi hasonló terméket, akkor könnyen hibázhatunk, és a vevői elégedettség inkább negatív lesz, mint pozitív. A legfontosabb tehát, hogy a megtervezett lépéseket, akár a marketingcélokra, akár a marketingtaktikára, vagy bármely más részre gondolva precízen kell végrehajtani, hogy valóban azt a célkitűzést érjük el vele, amit szeretnénk. Bekerülni a piacra, ismerté tenni termékünket, sikeresnek lenni.



